બીજો એક પ્રસંગ પંજાબનો છે જ્યાં માત્ર ૨૪ કલાકમાં (૧૯૮૭માં) ત્રણ બસ હત્યાકાંડમાં ૭૪ નિર્દોષ મુસાફરોની ત્રાસવાદીઓએ હત્યા કરી હતી. આ ગોઝારા હત્યાકાંડને વખોડી કાઢતો, વિરોધ કરતો ઠરાવ પસાર પમ બોર્ડમાં કરાયો હતો. ઠરાવમાં જણાવ્યું હતું કે, નિર્દોષ નાગરિકોને રહેંસી નાંખવાની ત્રાસવાદી પ્રવૃત્તિએ દેશને હચમચાવી મૂક્યો છે. ૧૯૮૭માં ચંદીગઢથી ૩૦ કિ.મી.ના અંતરે આવેલા પતિયાળા જિલ્લાના લાલરૂ ગામે હરિયાણા રોડવેઝની એક બસને આંતરીને ત્રાસવાદીઓએ ૪૦ પ્રવાસી પર આડેધડ ગોળીબાર કર્યો હતો. ઉપરાંત, હિસ્સાર જિલ્લામાં પણ આ જ રીતે બે બસના ૩૪ મુસાફરોને ગોળીબાર કરી રહેંસી નાંખ્યા હતાં. આ ઘટનાઓથી સમગ્ર દેશમાં હાહાકાર મચી ગયો હતો. ‘દેશમાં ત્રાસવાદી પ્રવૃત્તિ માથું ઉંચકી રહી છે ત્યારે આવાં તત્ત્વોને જેર કરવા સખત પગલાં ભરવાં આજની સભા સંબંધિત રાજ્ય સરકારને અનુરોધ કરે છે,’ તેવો ઠરાવ બોર્ડમાં થયો હતો. આ ઠરાવ પર ભાજપ-કોંગ્રેસ, જનતાપક્ષ સહિત તમામ પક્ષોએ એક સાથે સંમત થઈને બનાવને વખોડી કાઢી કડક પગલાં ભરવાની માગણી કરી હતી. આ મુદ્દો ટાંકવા પાછળનો હેતુ એ છે કે, ભૂતકાળના રાજનેતાઓ ખૂબ જ સંવેદનશીલ હતા, પક્ષાપક્ષીથી પર હતા. આજે આવા ઠરાવો થતા નથી. જમ્મુ-કાશ્મીરમાં ત્રાસવાદીઓ દ્વારા થતા હુમલાને વખોડી કાઢતો એક પણ ઠરાવ છેલ્લાં કેટલાય સમયથી મ્યુનિસિપાલિટીમાં થયો નથી. નવા કોર્પોરેટરોને તો તેની ખબર પણ નથી કાં તો પક્ષમાંથી કોઈ સૂચના મળતી નથી. ઘણાં નિર્દોષોની હત્યાઓ થઈ રહી છે, ઘણાં જવાનો શહીદ થયા છે પણ મ્યુનિસિપાલીટીએ એક પણ બનાવની ગંભીરતાપૂર્વક નોંધ લીધી નથી.